BESLUTNING [1] om udryddelsen af polio i Afrika

[1] Vedtager af Den Paritetiske Forsamling AVS-EU den 20. marts 1997 i Bruxelles (Belgien).

Den Paritetiske Forsamling AVS-EU,

- forsamlet i Bruxelles den 17.-20. marts 1997,

A. der henviser til artikel 1 og 5, stk. 1, i den fjerde ændrede Lomé-konvention vedrørende de mål og principper, samarbejdet mellem AVS-staterne og EU er baseret på,

B. der henviser til, at Verdenssundhedsforsamlingen på sin 41. samling i maj 1988 forpligtede sig til fuldstændig at udrydde polio inden år 2000,

C. der henviser til beslutning AFR/RCR5 1995 fra WHO's Regionsudvalg for Afrika som strategi, hvormed man enstemmigt vedtog, at udryddelse af polio i Afrika og indførelse af nationale vaccinationsdage var en passende strategi med henblik på at nå det fastsatte mål inden år 2000,

D. der har taget behørigt hensyn til Yaounde-erklæringen om et poliofrit Afrika således som vedtaget af OAU-stats- og regeringscheferne på deres 32. ordinære samling i Yaounde, Cameroun (den 8.-10. juli 1996),

E. der henviser til de fremskridt, der hidtil er gjort med hensyn til udryddelse af polio overalt i verden med udryddelsen af denne svøbe i 150 lande,

F. der på ny bekræfter handlingsplanen for gennemførelse af verdenserklæringen om børns overlevelse, beskyttelse og udvikling i 1990'erne, som blev vedtaget på verdenstopmødet om børn i september 1990 i New York,

G. der værdsætter den reelle værdi af den afrikanske strategi, som går ud på, at en komité på højt niveau med præsident Nelson Mandela som formand har påtaget sig at fremme en social mobilisering i de forskellige lande på kontinentet og stræben efter finansiel støtte hos udviklingspartnerne,

H. der konstaterer de bestræbelser, EU allerede har gjort for at støtte udviklingen af sundhedstjenesterne i almindelighed og vaccinationer i særdeleshed,

I. der påpeger, at de finansielle behov med henblik på udryddelse af polio kun gør sig gældende i et begrænset tidsrum,

1. påskønner meddelelsen fra AVS-staterne om en kampagne til udryddelse af polio i Afrika;

2. støtter fuldt ud gennemførelsen af de strategier, Afrika har udformet og vedtaget vedrørende afholdelsen af en national vaccinationsdag;

3. glæder sig over de bestræbelser, WHO, UNICEF, Rotary International og andre finansieringskilder har gjort for at gøre det muligt for Afrika beslutsomt at gå i gang med programmet for udryddelse af polio;

4. påskønner og støtter præsident Nelson Mandelas vedvarende bestræbelser for at bidrage til, at der i Afrika skabes forhold, som kan fremme en bæredygtig udvikling;

5. opfordrer det internationale samfund til at støtte programmet for udryddelse af polio i Afrika;

6. tilskynder EU til at spille en ledende og koordinerende rolle med henblik på at opmuntre og støtte landene, navnlig på det afrikanske kontinent, i deres kamp for udryddelsen af denne svøbe;

7. anmoder Kommissionen om at bidrage til gennemførelsen af de handlingsprogrammer, der støttes af landene i Afrika, ved at frigøre de nødvendige midler inden for rammerne af det regionalprogram, som er fastsat under den fjerde Lomé-konvention;

8. pålægger sine formænd at sende denne beslutning til AVS-EF-Ministerrådet og Kommissionen.